ગાંધીનગર– વાયબ્રન્ટ ગુજરાત ઇન્વેસ્ટર્સ સમિટ-૨૦૧૫ દરમિયાન કુલ ૨૧,૩૦૪ ઇન્વેસ્ટમેન્ટ ઇન્ટેન્શન મંજૂર થયા છે, તે પૈકી ૧૩,૫૪૪ પ્રોજેક્ટ ઉત્પાદનમાં ગયા છે. ગુજરાત વિધાનસભામાં પ્રશ્નોતરી કાળ દરમિયાન વાયબ્રન્ટ સમિટ-૨૦૧૫ અન્વયે ઉત્પાદનમાં ગયેલાં પ્રોજેક્ટ સંદર્ભના પ્રશ્નનો ઉર્જાપ્રધાન સૌરભભાઇ પટેલે ઉત્તર પાઠવ્યો હતો. સૌરભ પટેલે વધુમાં જણાવ્યું હતું કે ઉત્પાદનમાં ગયેલા ૧૩,૫૪૪ પ્રોજેક્ટ ઉપરાંત ૧,૯૭૭ ઉત્પાદન પ્રક્રિયા હેઠળ છે. આમ કુલ ૧૫,૫૨૧ એકમો દ્વારા રાજ્યમાં અંદાજે ૪ લાખ ૨૦ હજાર ૬૭૩ કરોડનું મૂડીરોકાણ કરવામાં આવ્યું છે. આ ઉદ્યોગો દ્વારા ૬.૭૦ લાખ લોકોને રોજગારી આપવામાં આવી છે. રાજ્ય સરકાર ૮૫ ટકા સ્થાનિક લોકોને રોજગારી મળે તે વાતનું પૂરતું ધ્યાન રાખે છે.